Vielä ennen vuotta 2014 miesten välinen seksi oli ikuinen este verenluovutukselle. Nyttemmin miehen kanssa seksiä harrastava mies voi luovuttaa verta - jos edellisestä seksiaktista on kulunut 12 kuukautta.

Ennen verenluovutusta tulee vastata liutaan kysymyksiä. VERIPALVELU

Muutama vuosi sitten Henry Pöyhiä, 27, sisuuntui. Hän halusi luovuttaa verta, mutta ei saanut - koska oli parisuhteessa miehen kanssa.

Suomessa miehen kanssa seksiä harrastava mies ei saa luovuttaa verta - paitsi, jos edellisestä seksikerrasta on kulunut 12 kuukautta. Tämä sääntö on roima parannus aiempaan, sillä ennen vuotta 2014 homoseksiä harrastanut mies ei saanut luovuttaa verta koskaan.

Pöyhiä marssi Veripalveluun ja täytti ennakkotietolomakkeen, kuten asiaan kuuluu. Yhden raksin hän laittoi eri ruutuun kuin mihin se olisi kuulunut.

Kuvakaappaus Veripalvelun sivuilta

– Silloin olin ollut parisuhteessa jo pidemmän aikaa ja käynyt testeissä. Tiesin, ettei mulla ollut mitään. Silloin mulla oli enemmän sellaista angstia tällaisia sääntöjä kohtaan ja koin, että on minun oikeuteni luovuttaa verta - varsinkin, kun olen pitänyt huolta siitä, että olin puhdas, Pöyhiä kertoo.

Heteroseksiä harrastavia eivät sido yhtä tiukat ehdot. Jos on vastikään harrastanut seksiä uuden kumppanin kanssa, tulee odottaa neljä kuukautta ennen kuin luovuttaa verta. Samankaltaisen säännön tulisi Pöyhiän mielestä päteä myös miesten väliseen seksiin liittyen.

– On muutenkin olemassa se neljän kuukauden sääntö, että uuden seksikumppanin jälkeen tulee olla sen verran kulunut aikaa. Se pitää olla täynnä, ja luovuttajalla pitää olla järki päässä ja vastuu. Ei pidä mennä luovuttamaan, jos ei tiedä olevansa puhdas, Pöyhiä toteaa.

Pöyhiän mielestä 12 kuukauden aikarajoite verenluovutukselle miesten välisen seksin jälkeen on absurdi.

– Se kuulostaa absurdilta, etenkin, jos miettii parisuhteessa eläviä homomiehiä, Pöyhiä puuskahtaa.

Pulaa luovuttajista

Torstaina uutisoitiin, että SPR:n Veripalvelulla on pulaa hätäverestä ja yleisimmän veriryhmän verestä. O- ja A+ -ryhmien verelle on kova tarve.

Veripalvelun mukaan tyypillisin verenluovuttaja on keski-ikäinen mies, tai nuori, 20-25-vuotias nainen. Nuoret miehet loistavat verenluovutustilastoissa poissaolollaan.

– On kyse myös siitä, että verenluovuttajia tarvitaan jatkuvasti. Nuorista miehistä on muutenkin pulaa verenluovutuksessa. Kun homoseksuaaleilta evätään oikeus luovuttaa, puhutaan sadoista tuhansista nuorista miehistä, jotka eivät saa luovuttaa verta, Pöyhiä sanoo.

– Tämän vanhentuneen tuntuisen säännön vuoksi miesten kanssa seksiä harrastavien miesten veri ei kuitenkaan kelpaa. Tämä on varmaan jäänne takavuosilta, sieltä on jäänyt tosi vanhentuneet mielikuvat, Pöyhiä toteaa.

Henry Pöyhiän mielestä miesten kanssa seksiä harrastavien miesten verenluovutusrajoituksiin pitäisi saada jonkinlainen keskitie. Anna-Maria Vänskä

Pöyhiä itse kertoo käyneensä luovuttamassa verta muutamia kertoja. Hänen mielestään miesten kanssa seksiä harrastavien miesten verenluovutusrajoituksiin pitäisi saada jonkinlainen keskitie.

– Mielestäni tuota neljän kuukauden sääntöä, jos on ollut irtosuhteita, pitäisi noudattaa tässäkin. Tai jos olisi edes jokin keskitie, että tuo esimerkiksi jonkin todistuksen, että on käynyt testeissä ja voi todistaa, ettei kanna mitään sairautta, Pöyhiä miettii.

Este lähes kaikissa maissa

SPR Veripalvelun vastaava lääkäri Johanna Castrén huokaisee, kun hän kuulee Pöyhiän verenluovutuksesta.

– Surullista, jos ihmiset vastaavat eri tavalla kuin mitä he oikeasti tekevät tai kokevat, ja sitten allekirjoittavat lomakkeen, että ovat vastanneet parhaan tietonsa mukaan, Castrén sanoo.

Castrén painottaa, että koko verenluovuttajan soveltuvuus lähtee luottamuksesta Veripalvelun ja verenluovuttajan välillä.

– Kysytään asioita, joilla on merkitystä verivalmisteiden turvallisuuden kannalta ja asioita, joita säädökset meitä edellyttää. Pyritään viestimään luovuttajalle taustat, että miksi tällaisia sääntöjä on.

– Kuka tahansa voi laittaa rastin erilaisiin kohtiin, eikä se liity pelkästään miesten väliseen seksiin. Jokaisella luovuttajalla on siinä valinta. Luovuttajan terveydentilakysely ja arvio perustuu siihen luottamukseen. Valitettavaa, ettei se aina toteudu, Castrén sanoo.

SPR:n Veripalvelun usein kysyttyä -osiossa kerrotaan miesten välisen seksin olevan esteenä verenluovutukselle lähes kaikissa maissa.

Veripalvelun mukaan seksikäyttäytymiseen liittyvillä rajoituksilla ei arvoteta henkilöitä tai ryhmiä, vaan niiden tarkoituksena on huolehtia verivalmisteita tarvitsevien potilaiden turvallisuudesta. Tätä myös Castrén alleviivaa.

– Miesten väliseen seksiin liittyy suurempi tuoreen hiv-infektion riski kuin heteroväestöllä todettu. Tämä on se peruste, mikä on aikanaan ollut pysyvällä ja nyt väliaikaisella verenluovutuskiellolla, Castrén kertoo.

– Jos katsoo säädöspohjaa, direktiiviä ja muita, siellä mainitaan tämmöinen kuin seksikäyttäytymiseen liittyvä suurentunut riski veriteitse tarttuville taudeille. Riskiryhmiin kuuluvat pitää huomioida verenluovutussoveltuvuudessa.

Tilastot ja tiedot hiv-infektioiden määrästä Veripalvelu saa Terveyden ja hyvinvoinnin laitokselta. Castrénin mukaan miesten välistä seksiä harrastavien hiv-infektioriski on arvioitu vertaamalla tartuntojen määrää heteroseksissä.

– Viisivuotisseurannan perusteella riski (miesten välisessä seksissä) on noin 20-kertainen, Castrén sanoo.

Syynä tiukalle verenluovutussäännölle on Castrénin mukaan se, ettei kaikkia sairauksia nähdä testeistä.

–Jokainen luovutettu erä, joka päätyy potilasvalmisteisiin, testataan herkillä testeillä. Monta turvallisuustekijää ja -tasoa on kehitetty verivalmisteiden turvallisuutta ylläpitämään.

– Kaiken kaikkiaan sellaisiin tilanteisiin, joissa arvioidaan, että on riski tuoreelle hiv-tartunnalle tai hepatiitille, liittyy sellainen ongelma, että vaikka on kuinka tehokas, tarkka ja moderni testi, aivan heti tartunnan jälkeen ne testit ei pysty löytämään testipositiivisia henkilöitä.

Kyseessä on Castrénin mukaan niin kutsuttu ikkunavaihe: aika, jolloin voi olla tartuttava, mutta testi ei vielä tunnista tartuntaa.

Muutos tulossa?

Lääketieteen turvallisuus- ja kehittämiskeskus Fimea käynnistää vuoden 2019 alussa selvityksen luovuttajien verenluovutussoveltuvuudesta. Syynissä on erityisesti miesten välisen seksin vaikutus verenluovutukseen.

Edellisen kerran vastaava selvitys tehtiin vuonna 2013, minkä jälkeen vuoden 2014 alusta astui voimaan pidempi varoaika miesten välistä seksiä harrastamisen jälkeen. Tuolloin täyskielto muuttui vaatimukseksi 12 kuukauden selibaatille.

Veripalvelun vastaava lääkäri Johanna Castrén kertoo olevansa hyvillään siitä, että Fimea käynnistää asiasta selvityksen.

– Jos ajattelee luovuttajien kysymyksiä siitä, että miksi on erilaisia luovutusesteitä ja miksi seksikäyttäytyminen vaikuttaa, olen itse tyytyväinen siihen, että Fimea käynnistää selvityksen.

– Nyt on tietoa Suomesta ja muulta maailmasta, mitä ei ollut viisi vuotta sitten. Näemme sitten, mikä on se lääketieteelliseen riskiarvioon perustuva mahdollinen uusi suositus, vai mennäänkö tällä nykyisellä.

Voisiko homoseksiä harrastaneillakin pian olla mahdollisuus luovuttaa verta samoin ehdoin kuin heteroseksiä harrastaneiden - tai voisiko Henry Pöyhiän ehdottama todistus siitä, ettei kanna veriteitse tarttuvia sairauksia, toimia?

– Nythän asia ensi vuoden aikana uudelleen arvioidaan, mikä on tavallaan sellainen riskiarvioihin, näyttöön perustuva malli, jossa taataan se, että verivalmisteet ovat turvallisia ja joka on sitten mahdollista toteuttaa luovutuspisteissä, Castrén sanoo.

Fimean uusi selvitys voisi siis muuttaa asioita.

– Otetaan hyvä askel, arvioidaan tilanne ja sitten olemme viisaampia sen selvityksen jälkeen, Castrén tuumaa.